Сёння палац можна купiць, так нам сказалi, можна купiць — яго кошт каля трыццацi тысяч долараў. Але гэта вялiкiя грошы, а рэстаўрацыя будынка патрабуе ў разы, дзясяткi разоў болей. Кожная капейка на ўлiку, i раскiдвацца такiмi сумамi, плацiць iх за тое, каб прыступiць да ўратавання будынка, якi нiкому болей не патрэбны, — гэта немэтазгодна. Лепей гэтыя грошы пусцiць на тое, каб, напрыклад, накрыць яго дахам. Таму адзiная перспектыва — чакаць аўкцыёну. Калi быць больш дакладным — некалькiх аўкцыёнаў. На кожным наступным аўкцыёне кошт на палац будзе падаць, пакуль не дасягне адной базавай велiчынi. А гэта, як вы разумееце, яшчэ адна зiма, вясна, лета, восень. I, можа быць, не адзiн раз. У вынiку ад палаца застанецца толькi фундамент. Без даху адзiн год для яго лiчыце за сто.